Swaar reën bring kitsvloede in Gauteng | Netwerk24
Swaar reën bring kitsvloede in Gauteng
Deur Isabel Venter 20 November 2020 19:43
Dreigende stormwolke hang oor Vereeniging. Kort hierna is verskeie kitsvloede in die dorp aangemeld. Foto: De Wet Pienaar
Vrydag se swaar reën oor groot dele van Gauteng het aanleiding gegee tot verskeie kitsvloede.
In Vereeniging veral het dele van die dorp se strate meer soos riviere gelyk.
Twee mense is ook lig beseer in Sharpeville toe die afdak van 'n vulstasie in die middag se hewige reën- en haelbui omgekantel het.
Volgens Russel Meiring, ER24-woordvoerder, het die afdak van die Global-vulstasie in Sharpeville, wat aan Vereeniging grens, op 'n klein bussie, 'n taxi en 'n ligte voertuig beland.
Serst. Thembeka Koago, plaaslike polisiewoordvoerder, het bevestig dat een van die beseerdes in een van die voertuie gesit het toe die dak omgekantel het.
Koago kon self nie die toneel besoek nie, omdat paaie na die area tydelik gesluit was weens die swaar reën wat die verkeer ontwrig het, sê sy.
Die reën het ook by die Three Rivers Square- inkopiesentrum in Vereeniging skade aangerig. Inkopiegangers was vinnig om video's van die skade op sosiale media te deel. Daarin kan gesien word hoe die reënwater deur die dakke van verskeie winkels stroom.
Watter paaie? Vereeniging se strate het Vrydag meer soos riviere gelyk ná hewige hael- en donderstorms wat oor die streek uitgesak het. Foto: De Wet Pienaar
Charis Newtons, portefeuljebestuurder van bemarking by die sentrum, het bevestig dat die sentrum reeds kontrakteurs aangestel het om winkeleienaars by te staan.
Sy kon nie dadelik bevestig hoeveel winkels in die sentrum geraak nie.
"Die reën was verskriklik. As jy gelukkig was, kon jy drie meter voor jou sien. Mense het orals ingeduik vir skuiling en motoriste het baklei vir parkeerplek onder die vulstasies se dakke om uit die hael te kom," het De Wet Pienaar, 'n inwoner van Vereeniging, aan Netwerk24 gesê.
Volgens De Wet was daar heelparty gevalle waar motorbestuurders hul voertuie uit die vloedwaters moes stoot.
Jan Vermeulen, 'n weervoorspeller van die Suid-Afrikaanse Weerdiens, het bevestig dat 'n waarskuwing vir swaar donderstorms en reënbuie vir die hele Gauteng Vrydag uitgereik is.
Volgens hom sal die storms tot omstreeks 23:00 veral oor die suidelike dele van die provinsie woed.
Saterdag sal die waarskuwing wegval, maar daar sal nog 'n 60%-kans vir buie en donderstorms in die provinsie wees, het Vermeulen gesê.
Sondag sal die kanse vir storms afneem tot 30%, maar geen hewige storms word verwag nie.
Die dak van die Global-vulstasie in Sharpeville het Vrydag weens die swaar weer omgekantel. Foto: ER24
'n Motor is ook erg beskadig in die voorval by die Global-vulstasie in Sharpeville. Foto: ER24
?? BREAKING: Global petrol station in Vereeniging has collapsed due to severe storm with damaging winds | ??Supplied pic.twitter.com/XhnK5oBBIM